Broj: 711-I-827-P-200/18-02-8

Zagreb, 30. svibnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Marina Pernjaka, općinskog načelnika Općine Kolan,** na 12. sjednici, održanoj 30. svibnja 2018.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Marina Pernjaka, općinskog načelnika Općine Kolan, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije direktora trgovačkog društva ALFA TRI d.o.o. i trgovačkog društva MIH SIRANA KOLAN TRGOVINA d.o.o. te obavljanja poslova upravljanja obrtom MIH SIRANA-KOLAN.**
2. **Pokreće se postupak za odlučivanje o sukobu interesa protiv dužnosnika Marina Pernjaka zbog moguće povrede članka 16. stavka 1. ZSSI-a, koja proizlazi iz propusta prijenosa upravljačkih prava na temelju udjela u vlasništvu (temeljnom kapitalu) trgovačkih društava ALFA TRI d.o.o. i MIH SIRANA KOLAN TRGOVINA d.o.o., na povjerenika.**
3. **Poziva se dužnosnik Marin Pernjak da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu istog Zakona. Uvidom u Registar dužnosnika Povjerenstvo je utvrdilo da Marin Pernjak obnaša dužnost općinskog načelnika Općine Kolan u mandatu 2017.-2021.g. počevši od 13. lipnja 2017.g. te je stoga Marin Pernjak obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 4. stavkom 4. ZSSI-a propisano je da su poslovni subjekti u smislu toga Zakona trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih te nositelji i članovi drugih poslovnih subjekata osnovanih na temelju zakona

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 16. stavkom 1. ZSSI-a propisano je da će dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na povezane osobe iz članka 4. stavka 5. ZSSI-a, ili na posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Uvidom u izvadak iz sudskog registra Trgovačkog suda u Zadru Povjerenstvo je utvrdilo da je pod matičnim brojem subjekta: 110038971 upisano trgovačko društvo ALFA TRI d.o.o., OIB: 37570529436. U sudskom registru istog trgovačkog suda upisano je i trgovačko društvo MIH SIRANA KOLAN TRGOVINA, OIB: 03498991200, matični broj subjekta: 110065338. Marin Pernjak upisan je kao osnivač/član i kao direktor oba navedena trgovačka društva.

Usporedbom OIB-a navedenog u izvješću o imovinskom stanju dužnosnika Marina Pernjaka i OIB-a navedenog u izvadcima iz sudskog registra nadležnog trgovačkog suda, utvrđeno je da se radi o istoj osobi.

Slijedom navedenog, iz prikupljenih podataka Povjerenstvo je steklo saznanja koja upućuju na moguću povredu članka 14. stavka 1. ZSSI-a, koja proizlazi iz istovremenog obnašanja dužnosti općinskog načelnika Općine Kolan i obavljanja funkcije direktora trgovačkog društva ALFA TRI d.o.o. te trgovačkog društva MIH SIRANA KOLAN TRGOVINA d.o.o.

Nadalje, Povjerenstvo je izvršilo uvid u izvadak iz obrtnog registra Republike Hrvatske te utvrdilo da je pod matičnim brojem: 90965710 upisan obrt MIH SOLANA-KOLAN u vlasništvu Dubravka Pernjaka, Marina Pernjaka i Šime Pernjaka. Posljednja promjena upisana u obrtni registra odnosi se na upis ortaka Marina Pernjaka i Šime Pernjaka na temelju sklopljenog ugovora o ortakluku. Usporedbom OIB-a Marina Pernjaka upisanog u obrtni registar i OIB-a koji je dužnosnik Marin Pernjak naveo u podnesenom izvješću o imovinskom stanju utvrđeno je da je riječ o istoj osobi.

Povjerenstvo obrazlaže da se obrt smatra poslovnim subjektom u smislu članka 4. stavka 4. ZSSI-a te stoga dužnosnici za vrijeme obnašanja dužnosti ne mogu obavljati poslove upravljanja obrtom. Člankom 642. stavkom 1. Zakona o obveznim odnosima („Narodne novine“ broj 35/05., 41/08., 125/11., 78/15. i 29/18.) propisano je da, ukoliko ugovorom o ortaštvu nije drugačije određeno, pravo na vođenje poslova ortaštva pripada zajednički svim ortacima.

Slijedom navedenoga, podaci upisani u Obrtnom registru za obrt MIH SIRANA-KOLAN ukazuju na moguću povredu članka 14. stavka 1. ZSSI-a koja proizlazi iz obavlja poslova upravljanja navedenim obrtom.

Nadalje, uvidom u službene evidencije Povjerenstva utvrđeno je da dužnosnik Marin Pernjak nije dostavio Povjerenstvu ugovor o prijenosu upravljačkih prava na temelju udjela u vlasništvu trgovačkih društava ALFA TRI d.o.o. i MIH SIRANA KOLAN TRGOVINA d.o.o., što upućuje na moguću povredu članka 16. stavka 1. ZSSI-a.

Tijekom postupka potrebno je utvrditi točno vremensko razdoblje u kojem je dužnosnik obavljao funkciju direktora trgovačkih društava ALFA TRI d.o.o. i MIH SIRANA KOLAN TRGOVINA d.o.o. te je li za navedeno primao naknadu. Također je potrebno utvrditi imaju li sva tri ortaka pravo na vođenje poslova, odnosno upravljanje obrtom MIH SIRANA-KOLAN. Nadalje, potrebno je utvrditi je li dužnosnik Marin Pernjak prenio poslove upravljanja na temelju udjela u vlasništvu trgovačkih društava ALFA TRI d.o.o. i MIH SIRANA KOLAN TRGOVINA d.o.o., na povjerenika.

Povjerenstvo će u postupku također utvrditi jesu li navedeni poslovni subjekti stupali u poslovne odnose s Općinom Kolan.

Poziva se dužnosnik Marin Pernjak da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja ove odluke te da dostavi Povjerenstvu relevantnu dokumentaciju s kojom raspolaže.

Slijedom navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Marin Pernjak, elektroničkom dostavom
2. Objava na internetskoj stranici Povjerenstva
3. Pismohrana